Baba se liggaam in veld gevindDie toneel waar die liggaam gevind is. (Foto: ER24) Die liggaam van ŉ pasgebore babaseuntjie is Maandagmiddag in ŉ veld in Tlhabane buite Rustenburg in Noordwes gevind. Russel Meiring, woordvoerder van ER24, sê paramedici is na die toneel ontbied nadat ŉ lid van die publiek op die liggaam afgekom het. “ER24-paramedici het om 12:40 op die toneel gekom en die liggaam van die babaseuntjie in ŉ groot hoop vullis aangetref. Ongelukkig was die baba al ŉ geruime tyd dood en daar was niks wat paramedici meer vir hom kon doen nie,” het Meiring gesê. Die voorval is by die polisie aangemeld wat op die toneel was en die saak verder sal ondersoek.